Trek ŉ stoel nader! - Wêreldwyd
Trek ŉ stoel nader!
deur Maroela Media | Mei 2, 2019 | Blog
Maroela het ’n stoel vir jou – maak nie saak waar in die wêreld jy jou bevind nie! Kom skop jou skoene uit en maak jou tuis in dié unieke Afrikaanse mediahuis.
Hier is sitplek vir elkeen in die familie. In die sitkamer staan die gemaklike leerstoel gereed vir die oggendkoffie saam met die oggendnuus. In die studeerkamer is ons ernstiger; hier word gedebatteer en diep gedink – daarom twee diep dink-stoele. In die kombuis kan jy jou neerplak op ŉ kombuisstoel en vir ouma help groenboontjies kerf. In die Gedoriewaar-afdeling waar ons vreemde, wonderlike stories vertel, is jou nuwe saamkuier-stoel net so vreemd en wonderlik. In Karmenaadjies, wat onder meer sorg vir jou geestelike leesstof vir die dag, spog jou stoel met ŉ tong-in-die-kies-hekeloortreksel waar jy lekker lank kan sit. Kom skerp jou Afrikaans op en bly selfs op hoogte van die jongste sportnuus. Blaai gerus deur al die afdelings op Maroela Media (gebruik die hoofkieslys heel bo): kom maak jou tuis en kom kuier saam.
Maroela Media is gebalanseerd en betroubaar. As jy wonder of iets waar is, kan jy maar by ons kom kyk. Dis ons werk om seker te maak die feite wat ons in ons nuusberigte publiseer, is korrek. Ons probeer die volle prentjie gee sodat jy nie op ander plekke hoef te gaan soek vir die inligting wat selektief weggelaat is nie. Jy kan veilig voel by ons – ons het ons huiswerk gedoen. So as die lewe ŉ bietjie te veel word vir jou, kom kry jou sit in Oupa en Ouma se sitkamer; haal vir jou ŉ boek van die rak af, verwonder jou aan die familieportrette teen die muur en drink die oues van dae se wysheid in.
Dis vir ons belangrik dat ons lesers moet weet wat die omvang is van dit wat die Maroela-span van dag tot dag doen. Mense se oë rek gewoonlik as hulle syfers hoor soos hierdie:
Hoekom doen ons dié dinge? Want dis vir ons belangrik dat ons lesers toegang het tot betroubare, gebalanseerde inligting, wat hulle in staat stel om ingeligte keuses te maak – maak nie saak waar in die wêreld jy jou bevind nie.
Dis vir ons belangrik om te doen wat ons kan om te verseker dat ons moedertaal, Afrikaans, ŉ veilige omgewing het waarin dit kan floreer. En dis veral vir ons belangrik om ons Afrikaanse gemeenskap te dien.